**PREDKLADACIA SPRÁVA**

Návrh  nariadenia vlády Slovenskej republiky o vybavení námorných lodí (ďalej len „návrh nariadenia vlády Slovenskej republiky“) predkladá predseda Úradu pre normalizáciu, metrológiu a skúšobníctvo Slovenskej republiky podľa bodu B.23. uznesenia vlády Slovenskej republiky č. 148/2015 z 1. apríla 2015 k Návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc.

Návrh nariadenia vlády Slovenskej republiky je technickým predpisom z oblasti posudzovania zhody, ktorý je obsahovo prepojený s rámcovým zákonom č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.

Návrh nariadenia vlády Slovenskej republiky je aproximačným nariadením vlády Slovenskej republiky vydaným podľa § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky. Cieľom návrhu nariadenia vlády Slovenskej republiky je transponovať do právneho poriadku Slovenskej republiky smernicu Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES (Ú. v. EÚ L 257, 28. 8. 2014) (ďalej len „smernica (EÚ) č. 2014/90“) a zabezpečiť tak kompatibilitu právneho poriadku Slovenskej republiky s právom Európskej únie.

Cieľom smernice (EÚ) č. 2014/90 je ochrana spotrebiteľa, a to vo forme technického predpisu, zavedením základných požiadaviek na vybavenie námorných lodí podľa predkladaného návrhu nariadenia vlády Slovenskej republiky. Právna úprava vybavenia námorných lodí bola doposiaľ upravená v práve Európskej únie smernicou Rady 96/98/ES z 20. decembra 1996 o vybavení námorných lodí (Ú. v. ES L 46, 17. 2. 1997) (ďalej len „smernica (ES) č. 98/96“) ako nástroj harmonizácie práva, s cieľom zaručiť voľný pohyb vybavenia námorných lodí na vnútornom trhu Európskej únie a súčasne zabezpečiť vysokú úroveň ochrany zdravia a bezpečnosti, ochranu spotrebiteľov, ako aj profesionálnych koncových užívateľov. Smernicou (EÚ) č. 2014/90 došlo k zúženiu postupov posudzovania zhody a zavedeniu novej možnosti označenia vybavenia námorných lodí prostredníctvom elektronického štítka, ktorý môže nahradiť značku zhody.

Účinnosť návrhu nariadenia vlády Slovenskej republiky sa navrhuje v súlade s transpozičnou lehotou smernice (EÚ) č. 2014/90 od 18. septembra 2016, čím sa zabezpečí dostatočne dlhá legisvakačná doba.

Návrh nariadenia vlády Slovenskej republiky bol v dňoch od 29. júna 2016 do 4. júla 2016 predmetom predbežného pripomienkového konania a v dňoch od 8. júla 2016 do 13. júla 2016 predmetom opätovného predbežného pripomienkového konania, v rámci ktorého Stála pracovná komisia Legislatívnej rady vlády Slovenskej republiky na posudzovanie vybraných vplyvov zaujala k materiálu súhlasné stanovisko.

Návrh nariadenia vlády Slovenskej republiky bol v dňoch od 15. júla 2016 do 4. augusta 2016 predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov.

Predložený návrh nariadenia vlády Slovenskej republiky nemá byť predmetom vnútrokomunitárneho pripomienkového konania.

Nie je dôvod nesprístupňovania návrhu nariadenia vlády Slovenskej republiky.

Návrh nariadenia vlády Slovenskej republiky má negatívny vplyv na podnikateľské prostredie, nemá vplyv na rozpočet verejnej správy, na zamestnanosť vo verejnej správe a financovanie návrhu, nemá sociálny vplyv, ani vplyv na životné prostredie, informatizáciu spoločnosti a na služby verejnej správy pre občana.

Návrh nariadenia vlády Slovenskej republiky je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenska republika viazaná, ako aj s právom Európskej únie.